CELEX: 62016TN0323
Language: ro
Date: 2016-06-24 00:00:00
Title: Cauza T-323/16: Acțiune introdusă la 24 iunie 2016 – Banco Cooperativo Español/JUR

16.8.2016   
            
            
               RO
            
            
               Jurnalul Oficial al Uniunii Europene
            
            
               C 296/30
            
         Acțiune introdusă la 24 iunie 2016 – Banco Cooperativo Español/JUR
   (Cauza T-323/16)
   (2016/C 296/39)
   Limba de procedură: spaniola
   
      Părțile
   
   
      Reclamantă: Banco Cooperativo Español, SA (Madrid, Spania) (reprezentant: D. Sarmiento Ramirez-Escudero, avocat)
   
      Pârât: Comitetul unic de rezoluție
   
      Concluziile
   
   Reclamanta solicită Tribunalului:
   
               —
            
            
               declararea inaplicabilității articolului 5 alineatul (1) din Regulamentul delegat 2015/63 și
            
         
               —
            
            
               declararea nulității deciziei adoptate de Comitetul unic de rezoluție, adresată Banco Cooperativo Español, privind decontarea contribuției ex ante corespunzătoare exercițiului financiar 2016.
            
         
      Motivele și principalele argumente
   
   Prin intermediul prezentei acțiuni, reclamanta contestă decizia privind contribuția ex ante la Fondul unic de rezoluție corespunzătoare exercițiului financiar 2016, adoptată de Comitetul unic de rezoluție și notificată prin intermediul Autoridad de Resolución Ejecutiva española (FROB) (Autoritatea de rezoluție executivă spaniolă) la data de 26 aprilie 2016, în conformitate cu articolul 6 din Regulamentul de punere în aplicare (UE) 2015/81 al Consiliului din 19 decembrie 2014 de stabilire a condițiilor uniforme de aplicare a Regulamentului (UE) nr. 806/2014 al Parlamentului European și al Consiliului în ceea ce privește contribuțiile ex ante la Fondul unic de rezoluție (JO 2015, L 13 2015, p. 1).
   În susținerea acțiunii, reclamanta invocă două motive.
   
               1.
            
            
               Primul motiv este întemeiat pe o excepție de nelegalitate, potrivit articolului 277 TFUE, prin care se solicită ca Tribunalul să declare inaplicabilitatea articolului 5 alineatul (1) din Regulamentul delegat (UE) 2015/63 al Comisiei din 21 octombrie 2014 de completare a Directivei 2014/59/UE a Parlamentului European și a Consiliului în ceea ce privește contribuțiile ex ante la mecanismele de finanțare a rezoluției (JO 2015, L 11, p. 44). În această privință, se susține că articolul menționat din regulamentul delegat:
               
                           —
                        
                        
                           încalcă articolul 103 alineatul (7) din Directiva 2014/59 prin faptul că stabilește un sistem de calcul care impune unei entități cu un profil de risc conservator o contribuție ex ante proprie unei entități cu un profil de risc foarte ridicat;
                        
                     
                           —
                        
                        
                           încalcă articolul 16 din Carta drepturilor fundamentale a Uniunii Europene prin faptul că restrânge în mod nejustificat dreptul fundamental la libertatea de a desfășura o activitate comercială al reclamantei;
                        
                     
                           —
                        
                        
                           încalcă principiul proporționalității prin faptul că nu ia în considerare dubla contabilizare a anumitor datorii ale reclamantei, determinând astfel o restricție inutilă și disproporționată vădit nejustificată.
                        
                     
         
               2.
            
            
               Al doilea motiv este întemeiat pe încălcarea articolului 103 alineatul (2) al doilea paragraf din Directiva 2014/59 și a articolului 70 din Regulamentul nr. 806/2014, interpretate în lumina articolului 16 din cartă și a principiului proporționalității.
            
         În această privință, se susține că motivele care justifică inaplicabilitatea articolului 5 alineatul (1) din Regulamentul delegat 2015/63 demonstrează cu claritate necesitatea ajustării profilului de risc al reclamantei la specificitatea operativă a rețelei cooperative pe care o conduce, astfel cum impun articolele menționate mai sus. Prin urmare, și în măsura în care conținutul deciziei atacate corespunde unei aplicări stricte și literale a unei norme care nu ține seama de respectivul profil de risc al reclamantei, decizia menționată trebuie considerată contrară articolului 103 alineatul (2) al doilea paragraf din Directiva 2014/59 și, în special, Regulamentului nr. 806/2014, al cărui articol 70, referitor la contribuțiile ex ante, face trimitere la prevederile Directivei 2014/59 și la legislația de punere în aplicare a acesteia.